महिला राजनीतिज्ञको समाचार सम्प्रेषणमा गोरखापत्र अग्रस्थानमा
महिला राजनीतिकर्मी र उहाँहरुले उठाउँदै आएका सवालहरुलाई स्थान दिनेमा गोरखापत्र सबैभन्दा अगाडि रहेको छ ।
गोरखापत्र समाचारदाता काठमाडौं, वैशाख ६ गते । महिला राजनीतिकर्मी र उहाँहरुले उठाउँदै आएका सवालहरुलाई स्थान दिनेमा गोरखापत्र सबैभन्दा अगाडि रहेको छ । मिडिया एड्भोकेसी ग्रुप (म्याक)ले बुधबार काठमाडौंमा सार्वजनिक गरेको अध्ययन प्रतिवेदनले यस्तो देखाएको हो । म्याकले आठवटा राष्ट्रिय दैनिकहरुको जनावरी, फेब्रवरी र मार्च गरी तीन महिनामा प्रकाशित गरेका तीन हजार १७६ वटा राजनीतिक समाचारहरुको विश्लेषण गर्दा गोरखापत्र सबैभन्दा अगाडि रहेको तथ्याङ्कले देखाएको छ ।अध्ययन अवधिमा गोरखापत्रले जम्मा ६८१ वटा राजनीतिक समाचारलाई स्थान दिएको र तीमध्ये ४९ वटा समाचार महिला राजनीतिक र उहाँहरुले उठाएका सवालसँग सम्बन्धित रहेको पाइएको छ । त्यस्तै, अध्ययन अवधिमा महिला राजनीतिकर्मीहरुले समाचारपत्रहरुमा प्राप्त गरेको स्थानलाई हेर्दा पनि गोरखापत्रले २५.५ प्रतिशत दिएको देखिएको छ भने दी राइजिङ नेपालले १७.७ प्रतिशत स्थान दिएको छ । यस बाहेक दी काठमाडौं पोष्टले १२, कान्तिपुर दैनिकले ११.५, दी हिमालयन टाइम्सले ६.८, नयाँ पत्रिकाले ८.३ र नागरिक दैनिकले ५.७ प्रतिशत स्थान दिएको अध्ययनले देखाएको छ । राष्ट्रिय दैनिक पत्रिकहरुले महिला राजनीतिककर्मीका बारेमा समावेश गरेका समाचारका प्रकृतिलाई अध्ययन गर्दा ५५ प्रतिशत सकारात्मक समाचार, ४२ प्रतिशत नकारात्मक र ३ प्रतिशत तटस्थ प्रकृतिका समाचार छन् । अध्ययन अवधिमा महिला राजनीतिकर्मीहरुले समाचारपत्रहरुमा प्राप्त गरेको स्थानलाई हेर्दा पनि गोरखापत्रले २५.५ प्रतिशत दिएको देखिएको छ भने दी राइजिङ नेपालले १७.७ प्रतिशत स्थान दिएको छ । म्याकले गरेको अध्ययनले निर्णय गर्ने तहमा पुगेका र पदमा भएका महिलालाई सञ्चार माध्यमले स्थान दिने गरेको, महिला राजनीतिकर्मीका अन्तर्वार्ता र भनाइले ज्यादै कम स्थान पाएको, महिला राजनीतिकर्मीसँग महिलाकै सवालमा मात्र केन्द्रित भएर सञ्चारकर्मीले कुराकानी गर्ने गरेको देखिएको छ भने पुरुष राजनीतिककर्मीसँग भने राष्ट्रिय र समसामयिक विषयमा कुराहरु गर्ने गरेको पाइएको छ ।  त्यस्तै, मुलुकमा खराब राजनीतिक परिस्थितिलाई लिएर पत्रकार तथा लेखकहरुले पुरुष राजनीतिकर्मीलाई बढी दोषरोपण गर्ने गरेको पाइएको छ भने महिला राजनीतिककर्मीहरुले यस मामिलामा जस अपजस दुबैबाट टाढा रहेको अध्ययनले देखाएको म्याकका अध्यक्ष अनिता विन्दुले जानकारी दिनुभयो ।कार्यक्रममा विभिन्न पार्टीका राजनीतिक दलका नेत्रीहरुले आफूले मिडियामा बोलेका कुराहरुले आफ्नो बारेमा वा पार्टी राजनीतिको बारेमा अनावश्यक तरङ नआओस् भन्नेमा सचेत हुने गरेको बताउनुभयो । पूर्व उपसभामुख नेपाली कांग्रेसका नेत्री पुष्पा भुसाल सञ्चारकर्मीले प्रश्न गर्दा आफ्नो पदीय जिम्मेबारीभन्दा बाहिरको प्रश्नहरुको जवाफ दिन केही बढी समय लाग्ने स्पष्ट पार्नुभयो ।  त्यस्तै, नेकपा माओवादीका नेत्री अमृता थापामगरले व्यक्तिको पदीय हैसियत र उठान गर्ने विषयले नै समचारको मूल्य निर्धारण गर्ने गरेको बताउनुभयो ।महिला तथा पुरुष दुबैमा हुने पितृसत्तात्मक सोचका कारणले पनि समाचारका विषयवस्तुको उठान प्रभावित हुने गरेको पाइएको बताउनुभयो ।नेपाल कम्युनिष्ट पार्टी एकीकृत समाजवादीका सचिव रामकुमारी झाँक्रीेले समावेशीकरणका नाउँमा धेरै पदहरु बनाए पनि निर्णय गर्ने जिम्मेबारी भने ब्यक्ति वा सानो समूहमा केन्द्रीकृत हुन थालेको र त्यहाँ महिला राजनीतिकर्मीको उपस्थिति ज्यादै न्यून हुने गरेकाले समाचारहरुमा पनि उपस्थिति कम देखिने गरेको बताउनुभयो । कार्यक्रममा गोरखापत्र दैनिकका प्रधान सम्पादक शिवकुमार भट्टराईले गोरखापत्रका समाचारहरुलाई समावेशी बनाउने नीति, महिलाहरुको राजनीतिक, आर्थिक, सामाजिक लगायत सबै सवाललाई उत्तिकै प्राथमिकता दिँदै आएको र आगामी दिनमा पनि दिँदै जाने प्रतिबद्धता व्यक्त गर्नुभयो ।उहाँले गोरखापत्रले पत्रकार भर्ना गर्दा नै ३३ प्रतिशत महिला रहने प्रावधान राख्दै आएको, कार्यरत महिला पत्रकारलाई महत्वपूर्ण विषयबस्तुहरु समाचार लेख्न र सम्पादान गर्ने जिम्मेबारी दिने गरेको, छापिने लेख रचनाहरुमा महिलाका विषय र महिला लेखकहरुलाई उत्तिकै स्थान दिने गरेको पनि बताउनुभयो । अध्ययनका लागि सहयोग गर्ने टेवाका अध्यक्ष रीता थापाले समाजमा समाचार बनाउनका लागि महिलाका सकारात्मक विषयवस्तु प्रसस्त भएको तर खोज्ने जागर कम हुने गरेको बताउनुभयो ।उहाँले टेवाले ७३ जिल्लामा महिला सशक्तीकरणसम्बन्धी काम गर्दै आएको जानकारी दिनुभयो । उहाँले राजनीतिमा लाग्ने महिलालाई संस्थाले विभिन्न किसिमले सहयोग गर्दै आएको बताउनुभयो।